|  |
| --- |
| J.nr. 13-0189237Den 18. september 2013 |

## Resumé af Europa-Kommissionens forslag af 12. juni 2013 om ændring af direktiv 2011/16/EU for så vidt angår obligatorisk automatisk udveksling af oplysninger på beskatningsområdet

Direktivet om administrativt samarbejde 2011/16/EU (forkortet DAC) regulerer medlemsstaternes samarbejde om udveksling af oplysninger vedrørende de skatter og afgifter, der ikke er omfattet af andre retsgrundlag (primært moms og told). Direktivets artikel 8 om automatisk udveksling af oplysninger, som finder anvendelse fra den 1. januar 2015, bestemmer bl.a.:

* At medlemsstaterne med virkning fra og med 2014 skal udveksle oplysninger med hinanden inden for fem kategorier: lønindkomst, bestyrelseshonorarer, pensioner, ejerskab til og indtægt fra fast ejendom samt livsforsikringsprodukter, i det omfang disse ikke er omfattet af andre EU-retsakter om udveksling af oplysninger.
* At oplysninger inden for de nævnte 5 kategorier kun skal udveksles, i det omfang oplysninger om dem er tilgængelige.
* At Rådet efter forslag fra Kommissionen kan beslutte, at
	+ Der fra og med 2017 også skal udveksles oplysninger om udbytte, kapitalgevinster og royalties, og at
	+ Forbeholdet om, at der kun skal udveksles tilgængelige oplysninger, fra og med 2017 erstattes af et krav om, at hver medlemsstat skal udveksle oplysninger om mindst 3 af de 5 oprindelige kategorier.

Kommissionens forslag indeholder følgende ændringer af direktivet om administrativt samarbejde:

* Forpligtelsen til at udveksle oplysninger om udbytte og kapitalgevinster fremrykkes fra 2017 til 2014 for så vidt angår fysiske personer.
* Fra 2014 indføres endvidere pligt til at udveksle oplysninger om 3 nye elementer: enhver anden genereret indkomst fra aktiver, der indestår på en finansiel konto, ethvert andet beløb, som det finansielle institut har indgået en forpligtelse for eller er debitor for, herunder alle indløsningsbeløb, samt kontosaldi, alt for så vidt angår fysiske personer.
* For de 5 ovennævnte kategorier gælder forbeholdet om, at der kun skal udveksles tilgængelige oplysninger, ikke. Det angives som årsag, at oplysningerne vil være tilgængelige, eftersom de finansielle formidlere vil skulle indberette dem i henhold til de aftaler, som medlemsstaterne har indgået med USA for så vidt angår FATCA (Foreign Account Tax Comliance Act).
* Rådet kan efter forslag fra Kommissionen i 2017 beslutte:
	+ At forbeholdet om, at der kun skal udveksles tilgængelige oplysninger, skal bortfalde for de 5 oprindelige kategorier af oplysninger, således at alle medlemsstater fra og med 2017 obligatorisk skal udveksle oplysninger om alle kategorier.
	+ At listerne over kategorier og elementer udvides til også at omfatte andre kategorier og elementer, herunder royalties.

Kommissionens forslag skal efter sit indhold anvendes fra den 1. januar 2015, dvs. samtidig med anvendelsestidspunktet for det gældende direktivs artikel om automatisk udveksling af oplysninger (artikel 8).